Долбоор

**КЫРГЫЗ РЕСПУБЛИКАСЫНЫН МЫЙЗАМЫ**

**«Кыргыз Республикасынын айрым мыйзам актыларына өзгөртүүлөрдү киргизүү жөнүндө» (Кыргыз Республикасынын жарандык кодекси, Кыргыз Республикасынын «Күрөө жөнүндө» мыйзамы, Кыргыз Республикасынын «Мамлекеттик алым жөнүндө» мыйзамы, Кыргыз Республикасынын «Кыймылсыз мүлккө жана аны менен болгон бүтүмдөрдү укуктарды мамлекеттик каттоо жөнүндө» мыйзамы)**

**1-берене**

Кыргыз Республикасынын Жарандык кодексинин I бөлүгүнө (Кыргыз Республикасынын Жогорку Кеӊешинин жарчысы, 1996-ж., № 6., 80-б) төмөнкүдөй өзгөртүүлөр киргизилсин:

328- статьянын 3-пунктунун биринчи абзацы төмөнкүдөй редакцияда берилсин:

«3. Кыймылсыз мүлктүн күрөөсү жөнүндө келишим мамлекеттик катталууга жатат жана милдеттүү нотариалдык күбөлөндүрүүнү талап кылбайт.»;

335-статьянын 1-пунктунун үчүнчү абзацындагы «нотариалдык жактан ырасталган» деген сөздөр алынып салынсын.

**2-берене**

Кыргыз Республикасынын «Күрөө жөнүндө» мыйзамына (Кыргыз Республикасынын Жогорку Кеӊешинин жарчысы, 2005-ж., № 6, 377-б) төмөнкүдөй өзгөртүүлөр киргизилсин:

10-берененин 2-пунктунун биринчи абзацы күчүн жоготту деп табылсын;

60-берененин 1-пунктунун 1-пунктчасынын экинчи абзацындагы «нотариалдык жактан ырасталган» деген сөздөр алынып салынсын.

**3-берене**

Кыргыз Республикасынын «Мамлекеттик алым жөнүндө» мыйзамына (Кыргыз Республикасынын Жогорку Кеӊешинин жарчысы, 2007-ж., № 7-9., 722-б) төмөнкүдөй өзгөртүү жана толуктоо киргизилсин:

3-берененин 8-пунктчасы төмөнкүдөй редакцияда берилсин:

«Айыл чарба багытындагы жерлерди башкаруу жөнүндө» Кыргыз Республикасынын мыйзамына ылайык айыл чарба багытындагы жер үлүшүнө укуктар менен жасалуучу бүтүмдөр үчүн, ошондой эле кыймылсыз мүлктүн укугу жөнүндө келишимдерден келип чыккан укуктарды мамлекеттик каттоону жана нотариалдык күбөлөндүрүүнү талап кылбаган кыймылсыз мүлккө карата соттон тышкаркы тартипте күрөөнүн предметин өндүрүүнү мүлккө айландыруу тартиби жөнүндө макулдашууларды жүзөгө ашыруу үчүн»;

7-беренеси кийинки мазмундагы сегизинчи абзац менен толукталсын

«-Айыл чарба багытындагы жерлерди башкаруу жөнүндө» Кыргыз Республикасынын мыйзамына ылайык айыл чарба багытындагы жер үлүшү менен бүтүмдөрдү каттоо үчүн, ошондой эле нотариалдык күбөлөндүрүүнү талап кылбаган кыймылсыз мүлккө карата соттон тышкаркы тартипте күрөөнүн предметин өндүрүүнү мүлккө айландыруу тартиби жөнүндө макулдашууларды жана кыймылсыз мүлктүн күрөөсү жөнүндө келишимдерден келип чыккан укуктарды мамлекеттик каттоону жүзөгө ашыруу үчүн ыйгарым укуктуу мамлекеттик органга кайрылганда, 90 пайыз өлчөмүндө жергиликтүү бюджетке, 10 пайыз өлчөмүндө калкты, автомототранспорттук каражаттарды, атайын технологиялык машиналарды, айдоочулук курамды, жарандык абалдын актыларын, ошондой эле кыймылсыз мүлккө укуктарды каттоо жаатында ыйгарым укуктуу мамлекеттик органдын материалдык камсыздоо жана өнүктүрүү фондуна түшөт».

**4-берене**

Кыргыз Республикасынын «Кыймылсыз мүлккө жана аны менен болгон бүтүмдөрдү укуктарды мамлекеттик каттоо жөнүндө» мыйзамына (Кыргыз Республикасынын Жогорку Кеӊешинин жарчысы, 1999-ж., № 4., 193-б) төмөнкүдөй өзгөртүүлөр киргизилсин:

47-2-беренеде:

берененин аталышындагы «келишимдердин» деген сөз «бүтүмдөрдүн» деген сөзгө алмаштырылсын;

берененин мазмунундагы «ээликтен ажыратуу келишимдеринин» деген сөздөр «бүтүмдөрдүн» деген сөзгө алмаштырылсын.

12-пункттагы «келишимдердин» деген сөз «бүтүмдөрдүн» деген сөзгө алмаштырылсын.

**5-берене**

Ушул мыйзам расмий жарыяланган күндөн тартып 10 күн өткөндөн кийин күчүнө кирет.

Кыргыз Республикасынын Өкмөтү өзүнүн ченемдик укуктук актыларын ушул мыйзамга ылайык келтирсин.

**«Кыргыз Республикасынын айрым мыйзам актыларына өзгөртүүлөрдү киргизүү жөнүндө» (Кыргыз Республикасынын жарандык кодекси, Кыргыз Республикасынын «Күрөө жөнүндө» мыйзамы, Кыргыз Республикасынын «Мамлекеттик алым жөнүндө» мыйзамы, Кыргыз Республикасынын «Кыймылсыз мүлккө жана аны менен болгон бүтүмдөрдү укуктарды мамлекеттик каттоо жөнүндө» мыйзамы) Кыргыз Республикасынын мыйзамынын долбооруна**

**МААЛЫМ КАТ-НЕГИЗДЕМЕ**

«Кыргыз Республикасынын айрым мыйзам актыларына өзгөртүүлөрдү киргизүү жөнүндө» Кыргыз Республикасынын мыйзамынын долбоору 2016-жылдын 15-июлундагы Кыргыз Республикасынын Коргоо кеӊеши менен жактырылган, Кыргыз Республикасынын Өкмөтүнө караштуу Мамлекеттик каттоо кызматынын алдындагы Кадастр жана кыймылсыз мүлккө укуктарды каттоо департаментинде тутумдуу коррупцияны ажыратуу боюнча актуалдаштырылган деталдаштырылган иш чаралардын планын аткарууга иштелип чыккан (мындан ары – иш чаралар планы).

Иш чаралар планынын 42-пунктуна ылайык Кыргыз Республикасынын мыйзамдарына милдеттүү нотариалдык күбөлөндүрүүнү талап кылбаган кыймылсыз мүлктү ээликтен ажыратуу келишимди каттоону жүргүзүү тажрыйбасын эске алуу менен кыймылсыз мүлктүн күрөөсү жөнүндө келишимдерди милдеттүү нотариалдык күбөлөндүрүү талабын жокко чыгарган өзгөртүүлөрдү киргизүү сунушталууда. Муну менен бирге мамлекеттик алымды жергиликтүү бюджетке өндүрүүнү милдеттүү тартипте Кыргыз Республикасынын Өкмөтүнө караштуу Мамлекеттик каттоо кызматынын алдындагы Кадастр жана кыймылсыз мүлккө укуктарды каттоо департаментинин (мындан ары - Департамент) ыйгарым укуктарына өткөрүп берүү сунушталууда.

Ушуга байланыштуу, Кыргыз Республикасынын мыйзамынын долбоорунун 1 жана 2-беренелери менен Кыргыз Республикасынын Жарандык кодексине жана «Күрөө жөнүндө» Кыргыз Республикасынын мыйзамына, кыймылсыз мүлккө карата соттон тышкаркы тартипте күрөөнүн предметин өндүрүүнү мүлккө айландыруу тартиби жөнүндө макулдашууларды жана кыймылсыз мүлктүн күрөөсү жөнүндө келишимдерди милдеттүү нотариалдык күбөлөндүрүү талаптарын алып салуу жагында өзгөртүүлөр киргизилүүдө.

Ошондой эле мыйзам долбоорунун 3-беренеси менен нотариалдык күбөлөндүрүүнү талап кылбаган кыймылсыз мүлккө карата соттон тышкаркы тартипте күрөөнүн предметин өндүрүүнү мүлккө айландыруу тартиби жөнүндө макулдашууларды жана кыймылсыз мүлктүн күрөөсү жөнүндө келишимдерден келип чыккан укуктарды мамлекеттик каттоо үчүн мамлекеттик алымды алуу жагында Кыргыз Республикасынын «Мамлекеттик алым жөнүндө» мыйзамына өзгөртүү жана толуктоо киргизилүдө.

Иш чаралар планынын 34-пунктуна ылайык, айыл чарба багытындагы жерлерди сатып алууда мамлекеттик алымды милдеттүү түрдө алуу жөнүндө ченемди киргизүү сунушталууда, анткени «Айыл чарба багытындагы жерлерди башкаруу жөнүндө» Кыргыз Рсепубликасынын мыйзамынын 19-беренесине ылайык айыл чарба багытындагы жерлерди сатып алуучу сатып алган жер участогун (жер үлүшүн) кайра саткан учурда жер участогунун (жер үлүшүнүн) сатып алуу наркынын: биринчи жылдын ичинде 40 пайызы, экинчи жылы - 20 пайызы, үчүнчү жылы - 10 пайызы өлчөмүндө мамлекеттик алым төлөйт.

Ошондуктан мыйзам долбоорунун 3-беренеси менен Кыргыз Республикасынын «Мамлекеттик алым жөнүндө» мыйзамына «Айыл чарба багытындагы жерлерди башкаруу жөнүндө» Кыргыз Республикасынын мыйзамына ылайык айыл чарба багытындагы жер үлүшү менен бүтүмдөрдү мамлекеттик каттоодо мамлекеттик алымды милдеттүү түрдө алууну караган өзгөртүү жана толуктоо киргизилүүдө.

Кыргыз Республикасынын мыйзамынын долбоорунун 4-беренеси менен Кыргыз Республикасынын «Кыймылсыз мүлккө жана аны менен болгон бүтүмдөрдү укуктарды мамлекеттик каттоо жөнүндө» мыйзамынын 47-2-беренесине өзгөртүүлөр киргизилүүдө, анткени департаменттин жергиликтүү каттоо органы милдеттүү нотариалдык күбөлөндүрүү талап кылбаган ээликтен ажыратуу келишимдерин гана мамлекеттик каттоону жүзөгө ашырбастан башка да жарандык-укуктук бүтүмдөрдү (ижара, кийинки сатып алуу менен ижарага алуу) ишке ашырат.

Мыйзамдарга киргизилип жаткан бул түзөтүүлөр кезегинде кыймылсыз мүлккө жана аны менен болгон бүтүмдөрдү укуктарды мамлекеттик каттоо жол-жобосун жөнөкөйлөтөт, ошондой эле кыймылсыз мүлк менен болгон бүтүмдөрдү тариздөөдө жеке жана юридикалык жактардын убактысын жана чыгымдарын кыскартат.

Ушул Кыргыз Республикасынын мыйзамынын долбоору белгиленген тартипте кабыл алынган учурда кыймылсыз мүлк менен болгон бүтүмдөрдүн катышуучулары Департаменттин жергиликтүү каттоо органына түздөн-түз кайрылып жана келишимди түзүп жана бир эле учурда укуктарды каттай турчу каттоочунун катышуусунда кыймылсыз мүлк менен болгон бүтүмдү жасай алышат.

Мындан тышкары, департаменттин жергиликтүү каттоочу органында гана кыймылсыз мүлк бирдигинин укугуна жүргүзүлгөн каттоо жана катталган укуктар жана чектөөлөр жөнүндө маалымат бар экендигин белгилей кетүү керек.

Мыйзамдарга киргизилген бул түзөтүүлөр «Менчикти каттоо» индикатору боюнча «Бизнес жүргүзүү» (Doing business) дүйнөлүк банкынын дүйнөлүк рейтингинде Кыргыз Республикасынын позициясын жакшыртуу мүмкүндүгүн берет. Анда Кыргыз Республикасы дүйнөнүн 189 өлкөсүнүн ичинен 6 орунду ээлейт.

Иштөөдөгү улуттук жана эл аралык мыйзамдардын ченемдерине жүргүзүлгөн талдоонун жыйынтыктары боюнча, сунушталган мыйзам долбоорунун ченемдери башка ченемдик укуктук актыларга каршы келбейт, ошондой эле долбоор жөнгө салуучу таасирди талдоого жатпайт анткени ишкердикти жөнгө салууга багытталган эмес.

Белгиленген долбоорду кабыл алуу социалдык, экономикалык, укуктук, укук коргоочулук, гендердик эколгиялык, коррупциялык терс кесепеттерге алып келбейт жана мамлекеттик бюджеттен кошумча каржы чыгымдарын талап кылбайт.